Brian Lebler

Brian Lebler (s. 16. heinäkuuta 1988 Klagenfurt, Itävalta) on itävaltalais-kanadalainen jääkiekkoilija, joka pelaa Itävallan pääsarjan EHC Linzissä. Hän on pelipaikaltaan vasen laitahyökkääjä.

Ura
Seuraura
Lebler syntyi Itävallan Klagenfurtissa, mutta muutti perheineen Kanadaan hänen kanadalaissyntyisen isänsä Edwardin lopetettua pelaajauransa. WHL-joukkue Kamloops Blazers varasi Brian Leblerin 133. pelaajana vuonna 2003, mutta hän ei kuitenkaan koskaan siirtynyt CHL:ään, jotta Lebler voisi pelata Yhdysvaltain yliopistosarjoissa. Hän pelasi vuodet 2004–2006 BCHL-junioriliigan Penticton Veesissa. Vuodet 2006–2010 Lebler pelasi Michiganin yliopistojoukkueessa, jossa hän voitti CCHA:n mestaruuden vuosina 2008 ja 2010.

Toukokuussa 2010 NHL-varaamaton Lebler teki vuoden mittaisen AHL-sopimuksen Syracuse Crunchin kanssa. Hän pelasi yli puolet kaudesta 2010–2011 kuitenkin ECHL-joukkue Elmira Jackalsin vahvuudessa. Kaudeksi 2011–2012 Lebler siirtyi syntymämaahansa Itävaltaan ja Erste Bank Eishockey Ligassa pelaavan EHC Linzin riveihin. Hän voitti kauden päätteeksi Itävallan-mestaruuden. Kaudella 2012–2013 Lebler oli Linzin paras maalintekijä ja toiseksi paras pistemies Mike Ouelletten jälkeen tehoilla 31+22=53. Hän sijoittui EBEL:n maalipörssissä toiseksi edellään vain Dornbirner EC:n Andrew Kozek sekä jakoi pistepörssin kymmenennen sijan Medveščak Zagrebin Brandon Buckin kanssa. Lebler jakoi myös Linzin sisäisen tehotilaston voiton Franklin MacDonaldin kanssa lukemalla +18. Joulukuussa 2012 hän teki joukkueen kanssa kaksivuotisen jatkosopimuksen.

Kaudella 2013–2014 Lebler oli tehoilla 27+17=44 Linzin paras maalintekijä ja kolmanneksi paras pistemies. Hän sijoittui EBEL:n maalipörssissä viidenneksi. Kevään 2014 pudotuspeleissä Lebler oli joukkueensa paras pistemies ja maalintekijä tehoilla 6+4=10. Kaudella 2014–2015 hän voitti tehoilla 35+28=53 koko EBEL:n maalipörssin ja oli Linzin toiseksi paras pistemies Rob Hiseyn kanssa. He jakoivat liigan pistepörssin kolmannen sijan EC Salzburgin Thomas Rafflin kanssa. Kevään 2015 pudotuspeleissä Lebler voitti Linzin sisäisen tehotilaston lukemalla +10. Hänet valittiin kauden päätteeksi EBEL:n arvokkaimmaksi pelaajaksi ja palkittiin Ron Kennedy -palkinnolla.

Lebler siirtyi kaudeksi 2015–2016 Saksan DEL-liigan ERC Ingolstadtiin. Lebler pelasi yhden kauden Saksassa ja palasi sen jälkeen 2+3-vuotisella sopimuksella Linziin. Linzissä Lebler jatkoi tehokkaasti ja oli sarjan paras maalintekijä kausilla 2016–2017, 2017–2018, 2019–2020 ja 2020–2021. Jokaisella kaudella hän ylitti 30 maalin rajan. Lebler vuokrattiin kauden 2021–2022 loppupuolella sarjan viimeisenä olleesta Linzistä EC Salzburgiin, missä Lebler voitti Itävallan-mestaruuden.

Lebler palasi lainan jälkeen takaisin Linziin. Hän nousi kaudella 2023–2024 nykymuotoisen Itävallan monikansallisen pääsarjan historian eniten maaleja tehneeksi pelaajaksi. Hän teki uransa 360:nnen maalinsa ja ohitti 359 kertaa osuneen Thomas Kochin. Kauden jälkeen hän teki uuden kaksivuotisen sopimuksen Linzin kanssa. Lebler teki kaudella 2024–2025 peräti 28 maalia ja oli ICEHL:n runkosarjan eniten maaleja tehnyt pelaaja.

Maajoukkueura
Lebler edusti Itävaltaa Sotšin olympiakisoissa 2014. Hän on pelannut MM-kilpailuissa vuosina 2015, 2018 ja 2022. Hän pelasi myös IA-divisioonan MM-kilpailuissa vuonna 2014, 2016 ja 2017. Vuonna 2014 Itävalta sijoittui hopealle, ja 2017 se voitti mestaruuden. Lebler itse voitti 2014 turnauksen maalipörssin kuudella osumallaan ja jakoi Itävallan sisäisen tehotilaston voiton Thomas Hundertpfundin kanssa lukemalla +5. Lebler valittiin turnauksen tähdistökentälliseen.

Lebler teki maajoukkuedebyyttinsä 8. marraskuuta 2013 Itävallan Innsbruckissa Sloveniaa vastaan. Yhteensä hän on pelannut 82 maaottelua tehopistein 39+20=59.

Yksityiselämä
Leblerin kanadalaissyntyinen isä Edward pelasi Itävallan maajoukkueessa kahdet olympiakisat (Sarajevo 1984 ja Calgary 1988). Brianin pikkuveli Michael syntyi Edwardin uran jälkeen Kanadassa ja hän pelasi kahtena kautena EHC Linzin EBEL-joukkueessa.

Tilastot
 2004–2005  Penticton Vees  BCHL  56  21  10  31  58  –  –  –  –  – 2005–2006  Penticton Vees  BCHL  54  23  12  35  97  –  –  –  –  – 2006–2007  Univ. of Michigan  NCAA  37  7  4  11  34  –  –  –  –  – 2007–2008  Univ. of Michigan  NCAA  29  3  5  8  52  –  –  –  –  – 2008–2009  Univ. of Michigan  NCAA  37  9  7  16  71  –  –  –  –  – 2009–2010  Univ. of Michigan  NCAA  42  14  10  24  59  –  –  –  –  – 2010–2011  Elmira Jackals  ECHL  20  2  3  5  45  4  0  1  1  14   Syracuse Crunch  AHL  11  0  0  0  22  –  –  –  –  –  2011–2012  EHC Linz  EBEL  39  11  8  19  81  13  4  7  11  6 2012–2013  EHC Linz  EBEL  52  32  21  53  79  10  2  7  9  8 2013–2014  EHC Linz  EBEL  47  27  17  44  78  8  6  4  10  18  OK  4  0  2  2  2                           MMd1 A  5  6  3  9  0  2014–2015  EHC Linz  EBEL  54  35  18  53  64  12  6  7  13  12  MM  7  2  0  2  4 2015–2016  ERC Ingolstadt  DEL  47  10  15  25  73  2  0  0  0  2  MMd1 A  5  1  2  3  4 2016–2017  EHC Linz  EBEL  51  32  25  57  48  5  1  1  2  2  OQ  3  0  0  0  2 2017–2018  EHC Linz  EBEL  54  38  27  65  70  12  8  6  14  10  MM  5  1  0  1  2 2018–2019  EHC Linz  EBEL  51  24  17  41  48  6  2  0  2  16 2019–2020  EHC Linz  EBEL  48  30  29  59  36  3  2  0  2  0 2020–2021  EHC Linz  ICEHL  50  33  18  51  56  –  –  –  –  – 2021–2022  EHC Linz  ICEHL  46  25  20  45  48  –  –  –  –  –  MM  7  1  0  1  8  EC Salzburg  ICEHL  2  1  2  3  0  12  6  1  7  6  OQ  3  5  0  5  2 2022–2023  EHC Linz  ICEHL  44  19  11  30  51  10  7  2  9  12 2023–2024  EHC Linz  ICEHL  47  20  26  46  24  5  1  1  2  4 2024–2025  EHC Linz  ICEHL  48  28  16  44  61  14  5  6  11  10 14 kautta  yhteensä  EBEL/ICEHL  633  354  256  610  744  110  50  42  92  104 1 kausi  yhteensä  AHL  11  0  0  0  22  –  –  –  –  –

Lähteet

Viitteet



Luokka:Itävaltalaiset jääkiekkoilijat
Luokka:Kanadalaiset jääkiekkoilijat
Luokka:Vuonna 1988 syntyneet
Luokka:Elävät henkilöt